Shavkat Mirziyoyev Yoshlar ittifoqi faoliyatiga doir yangi qarorga imzo chekdi

18-iyul kuni O‘zbekiston Respublikasi Prezidentining “O‘zbekiston yoshlar ittifoqi faoliyatini takomillashtirishga doir kompleks chora-tadbirlar to‘g‘risida” №PQ—3138 qarori imzolandi. Bu haqda O‘zbekiston Respublikasi Prezidentining rasmiy web-saytida ma’lum qilindi.

“O‘zbekistonda yoshlarga oid davlat siyosatini izchil va samarali amalga oshirish, yoshlarni har tomonlama qo‘llab-quvvatlash, ularning huquq va qonuniy manfaatlarini himoya qilish, mamlakatimiz istiqboli uchun mas’uliyatni o‘z zimmasiga olishga qodir, tashabbuskor, shijoatli yoshlarni tarbiyalash hamda O‘zbekiston Yoshlar ittifoqi faoliyatini har tomonlama qo‘llab-quvvatlash maqsadida, davlat va jamoat tashkilotlarining takliflarini inobatga olib:
1. O‘zbekiston yoshlar ittifoqi faoliyatini takomillashtirishga doir kompleks chora-tadbirlar dasturi (keyingi o‘rinlarda — Dastur deb yuritiladi) 1-ilovaga muvofiq ma’qullansin.
2. Dastur ijrosini ta’minlash bo‘yicha Respublika ishchi guruhi tarkibi 2-ilovaga muvofiq tasdiqlansin.
3. Respublika ishchi guruhi (Abdulla Aripov):
Dasturda nazarda tutilgan tadbirlarning yuqori saviyada va belgilangan muddatlarda amalga oshirilishini ta’minlasin;
O‘zbekiston Respublikasi Prezidenti devoniga har chorak yakuni bo‘yicha axborot kiritib borsin.
4. Vazirlik va idoralar, mahalliy davlat hokimiyati organlari va boshqa manfaatdor tashkilotlar rahbarlari zimmasiga Dasturda ko‘rsatilgan tadbirlarning yuqori saviyada va belgilangan muddatlarda amalga oshirilishi yuzasidan shaxsiy mas’uliyat yuklansin.
5. O‘zbekiston milliy axborot agentligi, O‘zbekiston milliy teleradiokompaniyasi va ommaviy axborot vositalariga Dastur tadbirlarining amalga oshirilishini muntazam ravishda yoritib borish tavsiya etilsin.
6. Mazkur qaror ijrosini nazorat qilish O‘zbekiston Respublikasi Bosh vaziri Abdulla Aripov va O‘zbekiston Respublikasi Prezidentining Davlat maslahatchisi Qahramon Quranboyev zimmasiga yuklansin”,— deb keltiriladi qaror matnida.